Document ID: 31999D0837

31999D0837
L 332/1
SLUŽBENI LIST EUROPSKE UNIJE
ODLUKA VIJEĆA
od 15. studenoga 1999.
o izmjeni Odluke br. 97/132/EZ o sklapanju Sporazuma između Europske zajednice i Novog Zelanda o sanitarnim mjerama koje se primjenjuju u trgovini živim životinjama i proizvodima životinjskog podrijetla
(1999/837/EZ)
VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 133.,
uzimajući u obzir prijedlog Komisije,
budući da:
(1)
Odluka Vijeća 97/132/EZ od 17. prosinca 1996. o sklapanju Sporazuma između Europske zajednice i Novog Zelanda o sanitarnim mjerama koje se primjenjuju u trgovini živim životinjama i proizvodima životinjskog podrijetla (1) još nije stupila na snagu zbog toga što su potrebne neke tehničke izmjene Priloga Sporazumu prije njegove primjene u praksi.
(2)
Odluka 97/132/EZ ne predviđa postupak za izmjenu Priloga; međutim, Vijeće je donijelo Odluku 98/258/EZ od 16. ožujka 1998. o sklapanju Sporazuma između Europske zajednice i Sjedinjenih Američkih Država o sanitarnim mjerama za zaštitu zdravlja ljudi i životinja pri trgovini živim životinjama i proizvodima životinjskog podrijetla (2), u kojoj se takav postupak predviđa.
(3)
Nakon sklapanja Sporazuma s Novim Zelandom dogovorena je načelna istovrijednost za još nekoliko proizvoda te je potrebno izmijeniti Prilog V. tom Sporazumu kako bi se to uzelo u obzir; također je potrebno izmijeniti još neke priloge kako bi se uzele u obzir promjene inspekcijskih pristojba i drugih administrativnih stvari.
(4)
Kako bi se osigurala učinkovita provedba Sporazuma s Novim Zelandom, kao i zbog dosljednosti, potrebno je Odluci 97/132/EZ dodati postupak za izmjenu Priloga Sporazumu sa Sjedinjenim Američkim Državama.
(5)
Nadležna tijela Zajednice i Novog Zelanda složile su se u obliku razmjene pisama o određivanju sanitarnih mjera koje se primjenjuju u trgovini živim životinjama i proizvodima životinjskog podrijetla; razmjenu pisama je potrebno odobriti,
DONIJELO JE OVU ODLUKU:
Članak 1.
Odluka 97/132/EZ mijenja se kako slijedi:
1.
Članak 3. zamjenjuje se sljedećim:
„Članak 3.
Komisija uz pomoć predstavnika država članica predstavlja Zajednicu u Zajedničkom upravnom odboru iz članka 16. stavka 1. Sporazuma.
Stajalište Zajednice u vezi s predmetima kojima će se taj Odbor baviti, utvrđuju odgovarajuća tijela Vijeća u skladu s odredbama Ugovora.
Izmjene Priloga Sporazumu koje su rezultat preporuka Zajedničkog upravnog odbora donose se u skladu s postupkom iz članka 29. Direktive 72/462/EEZ (3).
(3) SL L 302, 31.12.1972., str. 28. Direktiva kako je zadnje izmijenjena Direktivom 97/79/EZ (SL L 24, 30.1.1998., str. 31.).”" 						
2.
Članak 4. zamjenjuje se sljedećim:
„Članak 4.
Mjere potrebne za provedbu Sporazuma, uključujući one koje se odnose na jamstva za svježe meso i proizvode na osnovi mesa istovrijedne onim utvrđenim Direktivom 72/462/EEZ donose se u skladu s postupkom iz članka 30. te Direktive.”
Članak 2.
Razmjena pisama u vezi s izmjenom Priloga Sporazumu između Europske zajednice i Novog Zelanda o sanitarnim mjerama koje se primjenjuju u trgovini živim životinjama i proizvodima životinjskog podrijetla ovim se odobrava u ime Zajednice.
Tekst razmjene pisama, uključujući izmjene Priloga Sporazumu priložen je ovoj Odluci.
Članak 3.
Ova se Odluka objavljuje u Službenom listu Europskih zajednica.
Ona proizvodi učinke na dan objave.
Sastavljeno u Bruxellesu 15. studenoga 1999.

Labels: 17
0
6
18
15